**Pályázati felhívás**

**Zalaszentgrót Város Önkormányzatának Képviselő-testülete az önkormányzat tulajdonát képező termőföld vagyon hasznosításáról és értékesítéséről szóló szabályzata, valamint a 75/2014. (VI. 26.) számú határozata alapján önkormányzati ingatlanok értékesítésére az alábbi nyilvános pályázati felhívást teszi közzé:**

**1. A pályázatot kiíró neve, székhelye:**

Zalaszentgrót Város Önkormányzata, 8790 Zalaszentgrót, Dózsa Gy. u. 1.

**2. A pályázat fajtája:**

Nyilvános

**3. A pályázat tárgyát képező földrészletek adatai:**

|  |  |  |  |  |  |
| --- | --- | --- | --- | --- | --- |
| **Helyrajzi szám** | **Fekvés** | **Terület nagyság** | **Művelési ág** | **Arany-korona érték** | **Minimális induló ár** |
| Zalaszentgrót  **22007** | zártkert | **2565 m2** | gyümölcsös, gazdasági épület, szőlő | 10,91 | **256.500,- Ft** |
| Zalaszentgrót  **22008/1**  Zalaszentgrót **22008/2** | zártkert  zártkert | **2543 m2**  **366 m2** | rét, erdő  gyümölcsös | 3,57  1,27 | **290.900,- Ft** |
| Zalaszentgrót **22931** | zártkert | **2928 m2** | rét, erdő | 3,62 | **292.800,- Ft** |

**Megjegyzés:** a Zalaszentgrót 22008/1 és 22008/2 hrsz.-ú ingatlanokra kizárólag együttes vételi ajánlat tehető.

**4. Közműellátottság:**

Az ingatlanok közműellátottsággal nem rendelkeznek.

**5. Műszaki állapot:**

A földrészleteken felépítmények nem találhatók.

**6. A vagyontárgy hasznosításának célja, tájékoztatás a kötött célú hasznosítástól való eltérés jogkövetkezményeire:**

Zalaszentgrót Város Önkormányzata a fent részletezett ingatlanokat el kívánja idegeníteni, mivel azok egyéb módon való hasznosítása - elsősorban elhelyezkedésük miatt - nem lehetséges. A pályázat nyertesét a tulajdonjog megszerzését követően az ingatlanok kötött célú hasznosítási kötelezettsége nem terheli.

**7. Ajánlati biztosíték (bánatpénz):**

A pályázaton való részvétel biztosíték adásához kötött. A pályázati biztosíték összege - megpályázott ingatlanokként vagy együttes vételi ajánlatokként - **15.000,- Ft**, azaz tizenötezer forint, amelyet Zalaszentgrót Önkormányzatának az OTP Bank Nyrt.-nél vezetett 11749053-15432443-00000000 számú bankszámlájára kell megfizetni, és legkésőbb az ajánlat benyújtásának határidejéig kell rendelkezésre bocsátani. A pályázat benyújtásának határidejéig rendelkezésre bocsátott biztosíték azt jelenti, hogy a biztosítéknak ezen időpontig meg kell jelennie Zalaszentgrót Város Önkormányzatának fent megjelölt bankszámlaszámán. Az átutalási közleményben kérjük az alábbi adatok feltüntetését:

- „Ajánlati biztosíték, ........................... hrsz.-ú ingatlan(ok)-ra"

- Pályázó neve, címe

Pályázó köteles pályázatához csatolni a pályázati biztosíték maradéktalan átutalására vonatkozó pénzintézeti igazolást vagy a készpénz-átutalási megbízás feladóvevényét. A bánatpénz összegét a felek eredményes pályázat esetén foglalónak tekintik, fizetés esetén a vételárba beszámítják.

Az ajánlatok érdemi elbírálása esetén a nem nyertes pályázók részére az ajánlati biztosíték az ajánlati kötöttség lejártát követő 5 munkanapon belül visszautalásra kerül. A pályázati kiírás visszavonása, a pályázat eredménytelensége, illetve az ajánlat érvénytelensége esetén az ajánlati biztosíték az erre vonatkozó döntés meghozatalát követő 5 munkanapon belül kamatmentesen visszajár. Nem jár vissza a bánatpénz, ha az ajánlattevő az ajánlatát az ajánlati kötöttség időtartama alatt visszavonta, vagy a szerződés megkötése neki felróható okból hiúsult meg.

**8. A pályázat benyújtásának helye:**

Zalaszentgróti Közös Önkormányzati Hivatal (8790 Zalaszentgrót, Dózsa Gy. u. 1.)

**9. A pályázat benyújtásának határideje:**

2014. július 21. (hétfő) 09.00 óra

**10. A pályázat benyújtásának módja:**

Az ajánlatok benyújthatók személyesen, vagy postai úton. Az ajánlatok zárt borítékban, 2 példányban (egy eredeti, egy másolat) kell benyújtani, melyből egy példányt minden oldalán aláírva és „eredeti” megjelöléssel kell ellátni. A borítékon kizárólag a következő szövegrészt kérjük feltüntetni:

*„Ajánlat zártkerti önkormányzati ingatlanok megvételére”*

A pályázat akkor minősül határidőre benyújtottnak, ha az ajánlattételi határidő lejártáig a megadott címre beérkezik személyesen vagy postai úton. A késve érkezett pályázatokat a kiíró érvénytelennek minősíti.

**11. A pályázati ajánlat kötelező tartalma:**

- a pályázó azonosítására szolgáló adatok (név, születéskori név, lakcím, születési hely, idő, anyja neve, személyazonosító igazolvány száma, személyi azonosító jele, adóazonosító jele)

- a pályázat tárgyának meghatározása, azonosító adatai (település; helyrajzi szám)

- a megajánlott ellenszolgáltatás

- a bánatpénz befizetésének igazolása

- a pályázati kiírás feltételeinek elfogadására és az ellenszolgáltatás teljesítésére vonatkozó nyilatkozat

- amennyiben az eljárásban meghatalmazott vesz részt, a meghatalmazás eredeti példánya

**12. Pályázat érvénytelensége:**

Érvénytelen a pályázat, ha

a.) a pályázatot a benyújtásra meghatározott határidő eltelte után nyújtották be

b.) a bánatpénzt a pályázó határidőben nem fizette meg vagy annak megfizetését nem igazolta

c.) a pályázat nem felel meg a pályázati kiírásban meghatározott tartalmi, formai követelményeknek

Az érvénytelen pályázatot benyújtók a pályázati eljárásban további szakaszában nem vehetnek részt.

**13. A pályázat elbírálásának szempontja:**

A benyújtott pályázat vonatkozhat egy vagy - számszerű megkötés nélkül - több ingatlanra, azzal, hogy a pályázati eljárás tárgyát képező egyes ingatlanokra tett ajánlatok külön-külön kerülnek értékelésre.

Az adott ingatlan vonatkozásában a pályázat nyertese az a személy lesz, aki arra a legmagasabb összegű vételi ajánlatot teszi.

**14. A pályázatok bontásának ideje:**

2014. július 21. (hétfő) 09.00 óra

**15. A pályázatok bontásának helye:**

Zalaszentgróti Közös Önkormányzati Hivatal Tanácsterme (8790 Zalaszentgrót, Dózsa Gy. u. 1.)

**16. A pályázat bontásának módja:**

A pályázatok bontását a pályázat kiírójának képviselője végzi. A pályázatok bontásánál az ajánlatkérő nevében eljáró személyek, az ajánlattevők, valamint a meghívott személyek lehetnek jelen. A pályázat felbontásakor ismertetni kell az ajánlattevők nevét, címét, valamint azokat a főbb számszerűsíthető adatokat, amelyek az elbírálásnál értékelésre kerülnek. A pályázatok felbontásáról és ismertetéséről az ajánlatkérő jegyzőkönyvet készít.

**17. Az ajánlati kötöttség minimális időtartama:**

Az ajánlattevők az ajánlatukhoz a pályázat eredményének kihirdetésétől számított 30 napig, illetve az általuk befizetett bánatpénz visszautalásának napjáig kötve vannak. Az ajánlati kötöttség az ajánlattételi határidő lejártakor áll be. A pályázó az ajánlatát az ajánlati kötöttség beálltáig vonhatja vissza.

**18. A pályázati tárgyalás ideje:**

2014. július 22. (kedd) 10.00 óra

**19. A pályázati tárgyalás helye**:

Zalaszentgróti Közös Önkormányzati Hivatal Tanácsterme (8790 Zalaszentgrót, Dózsa Gy. u. 1.)

**20. A pályázati tárgyalás szabályai:**

A pályázati tárgyaláson kizárólag azon ajánlattevő vehet részt, akinek az ajánlatát az ajánlatkérő nem minősítette érvénytelennek.

A licit lebonyolítása során az ajánlatokat legalább a licitet levezető személy által meghatározott összeggel lehet változtatni.

A pályázati tárgyalás keretében kétfordulós licit kerül lebonyolításra. A pályázatot az az ajánlattevő nyeri meg, aki a pályázati kiírásban meghatározott bírálati szempont szerinti legkedvezőbb ajánlatot adta. Ha a beérkezett vagy a pályázati tárgyalás során a megtett ajánlatok összege megegyezik és új ajánlatot egyik ajánlattevő sem tesz, a tárgyalást levezető személy a nyertes ajánlattevőt sorsolással állapítja meg.

Amennyiben a pályázati felhívásra egyetlen érvényes ajánlat érkezik, úgy a kiíró a pályázati tárgyalás megtartásától eltekinthet.

A pályázati tárgyalásról jegyzőkönyv készül, amelynek tartalmaznia kell a pályázati tárgyalás lényeges körülményeit.

**21. Az eredményhirdetés tervezett időpontja és módja:**

A levezető személy a pályázat eredményét a pályázati tárgyaláson kihirdeti. Amennyiben pályázati tárgyalásra nem kerül sor, a nyertes ajánlattevő személye a bontási eljárás során kerül kihirdetésre.

**22. A szerződéskötések tervezett időpontja:**

Az egyes ingatlanokra vonatkozó elkülönült adásvételi szerződések megkötésére a pályázat eredményének kihirdetésétől számított 30 napon belül kerül sor. Az adásvételi szerződésekben rögzítésre kerül, hogy az adott ingatlan értékesítése a jelenlegi műszaki és jogi állapotban történik. A vevő a vételár teljes összegét a szerződéskötéssel egyidejűleg köteles az eladó részére megfizetni.

A mező- és erdőgazdasági földek forgalmáról szóló 2013. évi CXXII. törvény (Földforgalmi törvény) értelmében az önkormányzat az adásvételi szerződéseket - azok aláírásától számított 8 napon belül - közli a Földforgalmi törvényen, egyéb jogszabályon, valamint megállapodáson alapuló elővásárlási jog jogosultjaival.

A szerződések közlése a Zalaszentgróti Közös Önkormányzati Hivatal és a hozzá tartozó önkormányzatok hirdetőtábláján való kifüggesztéssel, valamint a Nemzeti Földalapkezelő Szervezet részére való megküldésükkel történik. A jogosultak 60 napos jogvesztő határidőn belül élhetnek elővásárlási jogukkal.

Amennyiben valamely elővásárlásra jogosult a közlésre - jogszabályoknak megfelelő - elfogadó jognyilatkozatot tesz, a vételár a nyertes pályázó részére 5 napon belül teljes összegben visszatérítésre kerül.

Amennyiben a pályázat nyertese valamely okból visszavonja vételi szándékát az ajánlati kötöttség ideje alatt, vagy nem köti meg az adásvételi szerződést a fenti határidőn belül, az ajánlati biztosítékot elveszti, és a kiíró döntése szerint helyébe a pályázat 2. helyezettje lép.

**23. Egyéb feltételek:**

A pályázónak a pályázati kiírás feltételeinek elfogadásáról és az ellenszolgáltatás teljesítéséről a pályázati ajánlatában nyilatkoznia kell.

A pályázat kiírója fenntartja jogot arra, hogy a pályázati kiírást indokolás nélkül eredménytelennek nyilvánítsa, illetve az ajánlatok benyújtására nyitva álló határidőig módosítsa vagy visszavonja.

A pályázó ajánlatának benyújtásával hozzájárul adatainak a pályázat kiírója és annak megbízásából a pályázat lebonyolításában részt vevő személyek általi kezeléséhez.

**Zalaszentgrót**, 2014. június 27.

**Baracskai József s.k.**

polgármester

**Zalaszentgrót Város Önkormányzata**